สมโพธิ์ขยายประกันข้าว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

เพิ่ม4จังหวัดอีสานเริ่มปีหน้า แล้งหนักชดใช้เงินกู้แทน40%
โพสต์ทูเดย์ — สมโพธิ์ เจแปน ประกันภัย เดินหน้าขยายพื้นที่รับประกันปลูกข้าว 4 จังหวัดอีสาน 
น.ส.เดือนเด่น ชื่นจิตต์ศิริ ผู้จัดการทั่วไป บริษัท สมโพธิ์ เจแปน ประกันภัย (ประเทศไทย) เปิดเผยว่า บริษัทจะขยายพื้นที่รับประกันในโครงการประกันภัยพืชผล โดยใช้ดัชนีน้ำฝนสำหรับการปลูกข้าวในปี 2554 ออกไปอีก 4 จังหวัด ประกอบด้วย นครราชสีมา กาฬสินธุ์ มหาสารคาม และร้อยเอ็ด เนื่องจากเป็นเขตที่ปลูกข้าวมากที่สุดในไทย และในช่วง 2 ปีที่ผ่านมา เริ่มทดลองโครงการเฉพาะ จ.ขอนแก่น เท่านั้น
อย่างไรก็ตาม บริษัทต้องหารือกับธนาคารเพื่อการเกษตรและสหกรณ์การเกษตร (ธ.ก.ส.) อีกครั้งว่าจะสนับสนุนการขายได้อย่างไรบ้าง เพราะ ธ.ก.ส. จะเป็นตัวกลางในการขายประกันของบริษัทให้กับเกษตรกรที่เข้าร่วมโครงการ 
ในปีหน้าบริษัทก็ยังคิดอัตราเบี้ยประกันเท่าเดิมที่ 4.64% ของวงเงินกู้กับ ธ.ก.ส. แต่ไม่จำเป็นต้องซื้อประกันเต็มวงเงินกู้ สามารถเลือกซื้อความคุ้มครองตามวงเงินที่ต้องการได้ เช่น เงินกู้ 1 แสนบาท ต้องการซื้อความคุ้มครองที่ 1 หมื่นบาท ก็เสียค่าเบี้ยเพียง 464 บาทเท่านั้น เป็นการทำแบบค่อยเป็นค่อยไปให้เกษตรกรมีความคุ้นเคยและเกิดความเชื่อมั่นก่อน
สำหรับโครงการในปี 2553 ที่รับประกันตั้งแต่เดือน ก.ค.–ก.ย.นี้ มีเกษตรกรในพื้นที่ 26 อำเภอ ของ จ.ขอนแก่น เข้าร่วมโครงการ 1,158 ราย เป็นเบี้ยประกัน 6.94 แสนบาท จากวงเงินกู้ประมาณ 10 ล้านบาท และอาจมีในพื้นที่ 4 สถานีวัดน้ำฝนที่มีการจ่ายเคลมสินไหมเกิดขึ้นประมาณ 20% เพราะพื้นที่ส่วนใหญ่ปริมาณน้ำฝนเป็นไปตามเป้า ซึ่งเกณฑ์การจ่ายค่าสินไหมนั้น หากเป็นภัยแล้งธรรมดาจะจ่ายค่าสินไหมที่ 15% ของวงเงินกู้ และเป็นภัยแล้งรุนแรงจะจ่ายค่าสินไหม 40% ของวงเงินกู้ และแต่ละพื้นที่ก็จะมีเกณฑ์วัดดัชนีน้ำฝนต่างกัน
“คิดว่ารัฐบาลคงต้องเข้ามาทำอะไรบ้าง เพราะทุกวันนี้ หากมีปัญหาอุทกภัยเกิดขึ้นรัฐบาลให้ความช่วยเหลือเกษตรกรไร่ละ 600 บาท ซึ่งก็ยังไม่คุ้มกับการลงทุนของเกษตรกร และขณะนี้สำนักงานเศรษฐกิจการคลัง (สศค.) ก็กำลังจัดทำยุทธศาสตร์ประกันพืชผลอยู่” น.ส.เดือนเด่น กล่าว